b'\n_START_ARTICLE_\nFranc Pohole\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini trgovca Florijana in gospodinje Amalije Pohole rojene Makovec. Po otrokovem rojstvu se je dru\xc5\xbeina preselila v Trst, nato pa v Planino pri Postojni, kjer je o\xc4\x8de odprl trgovino. Tu je Franc najbr\xc5\xbe hodil v osnovno \xc5\xa1olo, v letih 1934-1937 pa se je \xc5\xa1olal pri trapistih v Banji Luki, nato na Trgovski akademiji v Ljubljani (1937-1940) in na Univerzi v Ljubljani (1940-1941)._NEWLINE_Med vojno mu je Gestapo ustrelil brata, partizani pa o\xc4\x8deta. Sam je delal za zaveznike in bil po vojni nekaj \xc4\x8dasa prevajalec pri zavezni\xc5\xa1ki armadi v Trstu. Tu se je leta 1947 poro\xc4\x8dil in se 1948 odselil v Argentino. Veliko je potoval po raznih de\xc5\xbeelah in se nau\xc4\x8dil 16 jezikov. Ob \xc5\xa1tudiju je delal in 1962 na Univerzi v Buenos Airesu diplomiral iz politi\xc4\x8dnih ved. Po diplomi se je z dru\xc5\xbeino preselil v New York. Tu se je posvetil slikarstvu. Slike je ustvarjal samo s prsti. Z nadarjenostjo je dosegel, da se je ta umetnost uveljavila tudi drugod po svetu, on sam pa ima kot odli\xc4\x8den slikar te smeri v ameri\xc5\xa1kem slikarstvu posebno mesto. Vpisan je v knjigo tiso\xc4\x8d najzaslu\xc5\xbenej\xc5\xa1ih Ameri\xc4\x8danov, predsednik Ronald Reagan pa mu je podelil posebno priznanje za zasluge. Z veliko domi\xc5\xa1ljije in spretnosti je slikal marine, pejsa\xc5\xbee, tiho\xc5\xbeitja, ljudi in \xc5\xbeivali.'